ముజీబ్ ఉర్ రహమాన్

ముజీబ్ ఉర్ రహ్మాన్ జద్రాన్ (జననం 2001 మార్చి 28) ఆఫ్ఘన్ క్రికెట్ ఆటగాడు. అతను ఆఫ్ఘనిస్తాన్ జాతీయ క్రికెట్ జట్టు కోసం ఆడుతున్నాడు. అతని అంతర్జాతీయ రంగప్రవేశం జరిగిన రెండు నెలల తర్వాత, 16 సంవత్సరాల 325 రోజుల వయస్సులో, అతను వన్డే ఇంటర్నేషనల్ మ్యాచ్‌లో ఐదు వికెట్లు తీసి, అది సాధించిన అతి పిన్న వయస్కుడైన ఆటగాడిగా నిలిచాడు.  2018 జూన్‌లో భారతదేశానికి వ్యతిరేకంగా ఆఫ్ఘనిస్తాన్ యొక్క మొట్టమొదటి టెస్టు మ్యాచ్‌లో ఆడిన పదకొండు మంది క్రికెటర్లలో అతను ఒకడు. ఇది అతని ఫస్టు క్లాస్ క్రికెట్ రంగప్రవేశం కూడా.  అతని మేనమామ నూర్ అలీ జద్రాన్ కూడా ఆఫ్ఘన్ అంతర్జాతీయ క్రికెటరు.

 దేశీయ, T20 ఫ్రాంచైజీ కెరీర్ 
2017 ఆగస్టు 10 న రహమాన్, 2017 ఘాజీ అమానుల్లా ఖాన్ ప్రాంతీయ వన్డే టోర్నమెంట్‌లో స్పీన్ ఘర్ రీజియన్‌కు తన తొలి లిస్ట్ A క్రికెట్ ఆడాడు  అతను 2017 ష్పగీజా క్రికెట్ లీగ్‌లో 2017 సెప్టెంబరు 11  లో బూస్టు డిఫెండర్స్ తరఫున తన ట్వంటీ20 రంగప్రవేశం చేసాడు. 2017 నవంబరులో, అతను 2017–18 బంగ్లాదేశ్ ప్రీమియర్ లీగ్ సీజన్ కోసం కొమిల్లా విక్టోరియన్స్‌తో సంతకం చేశాడు. 

2018 జనవరిలో, 2018 IPL వేలంలో కింగ్స్ XI పంజాబ్ అతన్ని కొనుగోలు చేసింది.   2018 ఏప్రిల్ 8న, 17 సంవత్సరాల 11 రోజుల వయస్సులో, ఇండియన్ ప్రీమియర్ లీగ్‌లో ఆడిన అతి పిన్న వయస్కుడైన క్రికెటరయ్యాడు. 

2018 మేలో, అతను ఇంగ్లాండ్‌లో 2018 t20 బ్లాస్టు టోర్నమెంట్‌లో ఆడేందుకు హాంప్‌షైర్ కౌంటీ క్రికెట్ క్లబ్‌తో సంతకం చేశాడు.  2018 సెప్టెంబరులో, అతను ఆఫ్ఘనిస్తాన్ ప్రీమియర్ లీగ్ టోర్నమెంటు మొదటి ఎడిషన్‌లో నంగర్హర్ జట్టులో ఎంపికయ్యాడు.  అతను టోర్నమెంట్‌లో తొమ్మిది మ్యాచ్‌లలో పన్నెండు అవుట్‌లతో, నంగర్‌హర్ లెపర్డ్స్ జట్టుకు జాయింట్ లీడింగ్ వికెట్-టేకరయ్యాడు. 

2019 ఫిబ్రవరిలో, అతను ఇంగ్లండ్‌లో 2019 టి20 బ్లాస్టు టోర్నమెంట్‌లో ఆడేందుకు మిడిల్‌సెక్స్ కౌంటీ క్రికెట్ క్లబ్‌తో సంతకం చేశాడు.  2019 నవంబరులో, అతను 2019–20 బంగ్లాదేశ్ ప్రీమియర్ లీగ్‌లో కుమిల్లా వారియర్స్ తరపున ఆడేందుకు ఎంపికయ్యాడు.  2020 డిసెంబరు 30న, 2020–21 బిగ్ బాష్ లీగ్ సీజన్‌లో, అతను హోబార్ట్ హరికేన్స్‌పై బ్రిస్బేన్ హీట్‌ తరఫున 15 పరుగులకు 5 వికెట్లతో T20 క్రికెట్‌లో తన మొదటి ఐదు వికెట్ల పంట సాధించాడు.  2021 ఫిబ్రవరిలో, 2021 ఇండియన్ ప్రీమియర్ లీగ్‌కు ముందు జరిగిన IPL వేలంలో ముజీబ్‌ను సన్‌రైజర్స్ హైదరాబాద్ కొనుగోలు చేసింది. 

 అంతర్జాతీయ కెరీర్ 
అతను 2017 ACC అండర్-19 ఆసియా కప్‌లో ఐదు మ్యాచ్‌లలో ఇరవై వికెట్లతో అగ్రస్థానంలో నిలిచాడు, ఇది ఆఫ్ఘనిస్తాన్ వారి తొలి ACC అండర్-19 కప్ టైటిల్‌ను గెలుచుకోవడంలో సహాయపడింది.  ఈ ప్రదర్శన ఫలితంగా, అతను 2017 డిసెంబరులో ఐర్లాండ్‌తో జరిగిన వారి సిరీస్ కోసం ఆఫ్ఘనిస్తాన్ యొక్క వన్డే ఇంటర్నేషనల్ (వన్‌డే) జట్టులో ఎంపికయ్యాడు.  అతను 2017 డిసెంబరు 5న ఐర్లాండ్‌తో జరిగిన మ్యాచ్‌లో ఆఫ్ఘనిస్తాన్ తరపున తన వన్‌డే రంగప్రవేశం చేసాడు  తొలిమ్యాచ్‌లో తన 10 ఓవర్ల కోటాలో  24 పరుగులకు 4 వికెట్లు పడగొట్టి, జట్టును 138 పరుగుల తేడాతో గెలిపించాడు. అతని ప్రదర్శనకు మ్యాన్ ఆఫ్ ద మ్యాచ్ అవార్డు లభించింది. 

2017 డిసెంబరులో, అతను 2018 అండర్-19 క్రికెట్ ప్రపంచ కప్ కోసం ఆఫ్ఘనిస్తాన్ జట్టులో ఎంపికయ్యాడు.  అతను 2018 ఫిబ్రవరి 5న జింబాబ్వేపై ఆఫ్ఘనిస్తాన్ తరపున తన ట్వంటీ20 ఇంటర్నేషనల్ (T20I) రంగప్రవేశం చేసాడు  2018 ఫిబ్రవరి 16న షార్జాలో జింబాబ్వేతో జరిగిన మ్యాచ్‌లో, ముజీబ్ తన తొలి వన్‌డేలో ఐదు వికెట్లు సాధించాడు.  వన్డేల్లో ఐదు వికెట్లు తీసిన అత్యంత పిన్న వయస్కుడైన ఆటగాడిగా నిలిచి, మ్యాన్ ఆఫ్ ది మ్యాచ్‌గా కూడా ఎంపికయ్యాడు.  

2018 ఫిబ్రవరిలో, అంతర్జాతీయ క్రికెట్ కౌన్సిల్ (ఐసిసి), 2018 క్రికెట్ ప్రపంచ కప్ క్వాలిఫైయర్ టోర్నమెంట్‌కు ముందు గమనించవలసిన పది మంది ఆటగాళ్లలో ముజీబ్‌ ఒకరిగా పేర్కొంది.  2018 మార్చి 15న వరల్డ్ కప్ క్వాలిఫైయర్‌లో సూపర్ సిక్స్‌ల మొదటి మ్యాచ్‌లో వెస్టిండీస్‌పై 33 పరుగులకు 3 వికెట్లు తీశాడు. అతను రషీద్ ఖాన్ బౌలింగ్‌లో క్యాచ్ తీసుకున్నాడు. ఆఫ్ఘనిస్తాన్  3 వికెట్ల తేడాతో గెలిచింది. ముజీబ్ తన మూడవ వన్‌డే మ్యాన్ ఆఫ్ ది మ్యాచ్ అవార్డును అందుకున్నాడు. 

2018 క్రికెట్ ప్రపంచ కప్ క్వాలిఫైయర్ ఫైనల్లో, వెస్టిండీస్, ఆఫ్ఘనిస్తాన్ మధ్య జరిగిన మ్యాచ్‌లో ముజీబ్ 9.5 ఓవర్లలో 4/43 సాధించాడు. ఆఫ్ఘనిస్తాన్ వెస్టిండీస్‌ను 204 స్కోరుకు పరిమితం చేయడంలో ఇది సహాయపడింది.  205 పరుగుల లక్ష్యాన్ని ఆఫ్ఘనిస్థాన్ మరో పది ఓవర్లు మిగిలి ఉండగానే 3 వికెట్లు మాత్రమే కోల్పోయి ఛేదించి, తొలి ఐసీసీ క్రికెట్ వరల్డ్ కప్ క్వాలిఫయర్ టైటిల్‌ను కైవసం చేసుకుంది.    అతను టోర్నమెంట్‌లో 17 వికెట్లతో సహచర మణికట్టు స్పిన్నర్, రషీద్ ఖాన్, స్కాట్లాండ్‌కు చెందిన సఫ్యాన్ షరీఫ్‌లతో కలిసి ఉమ్మడిగ అత్యధిక వికెట్లు తీసుకున్నాడు.

క్రికెట్ ప్రపంచ కప్ క్వాలిఫైయర్ టోర్నమెంట్ ముగిసిన తరువాత ఐసిసి, ముజీబ్‌ను ఆఫ్ఘనిస్తాన్ జట్టులో రైజింగ్ స్టార్‌గా పేర్కొంది. 

2018 మేలో, అతను భారతదేశంతో ఆడిన వారి ప్రారంభ టెస్టు మ్యాచ్ కోసం ఆఫ్ఘనిస్తాన్ జట్టులో ఎంపికయ్యాడు.   అతను 2018 జూన్ 14న భారతదేశానికి వ్యతిరేకంగా ఆఫ్ఘనిస్తాన్ తరపున టెస్టుల్లో అడుగుపెట్టాడు. ముజీబ్ టెస్టు మ్యాచ్‌లోనే తన తొలి ఫస్టు క్లాస్ ఆడిన ఆరో ఆటగాడిగా, మొదటి ఆఫ్ఘనిస్తాన్ ఆటగాడిగానూ నిలిచాడు.  అతను 21వ శతాబ్దంలో పుట్టిన మొట్టమొదటి టెస్టు క్రికెట్ ఆటగాడు, వారి దేశ ప్రారంభ టెస్టు మ్యాచ్‌లో (17 సంవత్సరాల 78 రోజులు) ఆడిన అతి పిన్న వయస్కుడైన ఆటగాడు.  అతని మొదటి, ఏకైక టెస్టు వికెట్ చతేశ్వర్ పుజారా.

2019 ఏప్రిల్లో, అతను 2019 క్రికెట్ ప్రపంచ కప్ కోసం ఆఫ్ఘనిస్తాన్ జట్టులో ఎంపికయ్యాడు.   ప్రపంచ కప్ తర్వాత, అంతర్జాతీయ క్రికెట్ కౌన్సిల్ (ఐసిసి) ముజీబ్‌ను జట్టులో రైజింగ్ స్టార్‌గా పేర్కొంది. 

2021 సెప్టెంబరులో అతను, 2021 ఐసిసి పురుషుల T20 ప్రపంచ కప్ కోసం ఆఫ్ఘనిస్తాన్ జట్టులో ఎంపికయ్యాడు.  టోర్నమెంట్‌లో ఆఫ్ఘనిస్తాన్ మొదటి మ్యాచ్‌లో, స్కాట్లాండ్‌తో జరిగిన మ్యాచ్‌లో, ముజీబ్ ఇరవై పరుగులకు ఐదు వికెట్లతో T20I క్రికెట్‌లో తన మొదటి ఐదు వికెట్లు తీసుకున్నాడు.  దీంతో టీ20 ప్రపంచకప్‌లో రంగప్రవేశం లోనే ఐదు వికెట్లు తీసిన తొలి ఆటగాడిగా కూడా నిలిచాడు. 

 వ్యక్తిగత జీవితం 
2020లో, అతను 19 సంవత్సరాల వయస్సులో కాబూల్‌లో పెళ్ళి చేసుకున్నాడు 

 మూలాలు 

వర్గం:జీవిస్తున్న ప్రజలు
వర్గం:2001 జననాలు
వర్గం:ఆఫ్ఘనిస్తాన్ క్రికెట్ క్రీడాకారులు